**Oldenborre** eller vanlig oldenborre (***Melolontha melolontha***) er en bille som hører til familien skarabider (Scarabaeidae) i gruppen skarabider (Scarabaeoidea). Denne billen har larver som lever på planterøtter, og flyr i varme sommerkvelder. Den kan være et alvorlig skadedyr lenger sør i Europa og finnes nord til Sør-Sverige. Kun ett eksemplar er funnet i Norge (Jessheim).

Utseende
--------

 Hann, legg merke til de lange antennebladene
En ganske stor (20-30 millimeter), rødbrun, fint hårete skarabide. Arten ligner mye på kastanjeoldenborre (*Melolontha hippocastani*), men kan skilles fra denne på at pygidiet (den forlengte bakkroppsspissen) er tilspisset bakerst uten en knappaktig utvidelse. Dessuten er pronotum gjerne mørkere på farge enn hos kastanjeoldenborren. Hodet er noe bredere enn langt, overleppen (labrum) litt framskytende, innbuktet i midten. Fasettøynene er middels store og runde. Antennene er ganske ulike hos de to kjønnene: de ytre, bladatkige leddene er ganske lange hos hannen, mye kortere hos hunnen. Pronotum er mørkbrunt til svart, litt bredere enn langt, med rundede sider, noe utvidet bakerst. Scutellum er mørkt og ovalt. Dekkvingene er rødbrune, hver vinge med tre lengderibber. De dekker ikke det bakerste bakkroppsleddet, som er trukket ut til en spiss tagg (pygidium). Hvert bakkroppsledd har et trekantet, hvitt felt på siden rett under dekkvingen. Beina er rødbrune.

Levevis
-------

Larvene lever i jorden av planterøtter, og kan gjøre noe skade på jordbruksvekster og trær. De bruker tre-fire år på utviklingen. De voksne billene er aktive om skumringen i juni og kommer gjerne til lys.

Skadedyr
--------

 Larver
Det er særlig larvene som gjør skade, de voksne billene spiser ganske store mengder blader fra løvtrær, men sjelden så mye at det blir alvorlige skade av det. Larvene lever i ganger 20 – 40 cm nede i jorden. I tidligere tider kunne det av og til bli svært høye mengde av oldenborrelarver som førte til store avlingstap. Mange forskjellige tiltak ble prøvd for å bli kvitt dem, inkludert bannlysing av larvene i kirkene og belønning til barn som samlet dem inn i tusenvis. I dag er oldenborren ikke lenger noe problem fordi den har blitt bekjempet med kjemiske insektmidler, den er tvertimot blitt sjelden i noen områder.

Utbredelse
----------

Arten er utbredt i det meste av Europa nordover til Sør-Sverige, men er aldri påtruffet i Norge. Den var tidligere svært vanlig, men er nå blitt forholdsvis sjelden i noen områder.

Systematisk plassering
----------------------

**Treliste**
* Ordenen biller, Coleoptera
	+ Underordenen Polyphaga
		- Overfamilien skarabider, Scarabaeoidea
			* Familien skarabider, (Scarabaeidae) Latreille, 1806
				+ Underfamilien oldenborrer, Melolonthinae Samouelle, 1819
					- Slekten *Melolontha* O. F. Müller, 1764
						* vanlig oldenborre, *Melolontha melolontha* (Linnaeus, 1758)

Kilder
------

* Silfverberg, H. 1992. *Enumeratio Coleopterorum Fennoscandiae, Daniae et Baltiae* (Liste over Nordens biller). Helsinki.
* Fauna Europaea Web Service Version 2.4 (2011) Utbredelsesdatabase for europeiske dyr Arkivert 2. juni 2017 hos Wayback Machine.

Eksterne lenker
---------------

* (en) *Melolontha melolontha* i Encyclopedia of Life Rediger på Wikidata

* (en) *Melolontha melolontha* i Global Biodiversity Information Facility Rediger på Wikidata

* (no) *Melolontha melolontha* hos Artsdatabanken Rediger på Wikidata

* (sv) *Melolontha melolontha* hos Dyntaxa Rediger på Wikidata

* (en) *Melolontha melolontha* hos Fauna Europaea Rediger på Wikidata

* (en) *Melolontha melolontha* hos Fossilworks Rediger på Wikidata

* (en) *Melolontha melolontha* hos NCBI Rediger på Wikidata

* (en) *Kategori:Melolontha melolontha* – bilder, video eller lyd på Wikimedia Commons Rediger på Wikidata

* (en) *Melolontha melolontha* – galleri av bilder, video eller lyd på Wikimedia Commons Rediger på Wikidata

* *Melolontha melolontha* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |